วัดพระบาทน้ำพุ

**วัดพระบาทน้ำพุ** หรือ **วัดพระพุทธบาทประทานพร** เป็นพุทธศาสนสถานประเภทวัด ตั้งอยู่เชิงเขาน้ำพุ หมู่ที่ 3 ตำบลเขาสามยอด อำเภอเมืองลพบุรี จังหวัดลพบุรี วัดแห่งนี้รู้จักกันดีว่ามีรอยพระพุทธบาท เป็นสถานรักษาพักฟื้นผู้ติดเชื้อและผู้ป่วยเอดส์/เอชไอวี และเป็นที่ตั้งของมูลนิธิธรรมรักษ์ ปัจจุบันมีพระครูสุวัฒน์กิตติสาร (จรัญ กิตฺติสาโร) เจ้าคณะตำบลเขาสามยอด เป็นผู้รักษาการแทนเจ้าอาวาส

## ประวัติ
วัดพระบาทน้ำพุ บ้างเรียก **วัดพระพุทธบาทน้ำพุ** หรือ **วัดพระพุทธบาทประทานพร** ตั้งวัดเมื่อวันที่ 25 มิถุนายน พ.ศ. 2525 ได้รับพระราชทานวิสุงคามสีมาเมื่อวันที่ 25 ธันวาคม พ.ศ. 2525 เขตวิสุงคามสีมากว้าง 20 เมตร ยาว 40 เมตร เดิมที่ดินของวัดเป็นของราชพัสดุ

## อาคารเสนาสนะและสิ่งศักดิ์สิทธิ์
วัดพระบาทน้ำพุมีสิ่งสำคัญในวัด ได้แก่ รอยพระพุทธบาท ซึ่งถูกครอบอยู่ภายใต้มณฑปโดยอยู่ห่างจากอาคารสำนักงานมูลนิธิธรรมรักษ์ประมาณ 150 เมตร โครงการธรรมรักษ์นิเวศน์ที่ฟักฟื้นและรักษาสำหรับผู้ป่วยโรคเอดส์/เอชไอวีระยะสุดท้ายที่อาจจะกล่าวได้ว่ามีขนาดใหญ่ที่สุดในโลก  ในอุโบสถมีพระประธานพร้อมด้วยพระอัครสาวก นอกจากนี้ในถ้ำบนเขาที่อยู่ในวัด ภายในมีหลวงพ่อดำ ปางมารวิชัยสมัยอยุธยาและพระโพธิสัตว์ 9 องค์ส่วนบนยอดภูเขาพระอุทัยอโนโม สร้างหลวงพ่อขาวขึ้นเมื่อ พ.ศ. 2523

## บทบาทในฐานะสถานพยาบาลผู้ป่วยโรคเอดส์/เอชไอวี
วัดแห่งนี้เริ่มต้นรับรักษาและฟักฟื้นผู้ติดเชื้อและผู้ป่วยโรคเอดส์/เอชไอวีครั้งแรกเมื่อ พ.ศ. 2535 และดำเนินการต่อเนื่องมาจนถึงปัจจุบัน ผู้ริเริ่มโครงการคืออดีตเจ้าอาวาส พระราชวิสุทธิประชานาถ (อลงกต ติกฺขปญฺโญ) การดำเนินการเกี่ยวกับโรคเอดส์มีสองส่วน ส่วนแรกคือรับดูแลรักษาผู้ติดเชื้อ และผู้ป่วยโรคเอดส์ทั่วไปจากทั่วประเทศ ส่วนที่สองคือการรับอุปการะเด็กกำพร้าที่ได้รับผลกระทบโรคเอดส์จากบิดามารดา ทั้งสองส่วนอยู่ในการดูแลของวัดประมาณ 2,000 คน แบ่งเป็นเด็กประมาณ 1,300 คน ในแต่ละเดือนวัดจะมีค่าใช้จ่ายประมาณ 4 ล้านบาท เป็นค่าใช้จ่ายในส่วนของค่าอาหาร ยารักษาโรค ค่าบริหารจัดการภายในวัด และค่าเผาศพ ปัจจุบันได้รับเงินสนับสนุนจากรัฐบาลไทยเดือนละ 100,000 บาท ส่วนที่เหลือเป็นการรับบริจาคจากผู้มีจิตศรัทธา ส่วนยาต้านไวรัสเอดส์และอาสาสมัครได้รับการสนับสนุนจากต่างประเทศ

## การเงินวัด
### วิกฤตทางการเงิน
ปัญหาทางการเงินของวัด เนื่องจากเงินทุนโดยเฉพาะที่ใช้เป็นค่ารักษาพยาบาลนั้นไม่เพียงพอ ได้เกิดขึ้นสองครั้งด้วยกัน โดยครั้งแรกเกิดขึ้นในช่วงวิกฤตการณ์ทางการเงินในเอเชีย พ.ศ. 2540 ("วิกฤตต้มยำกุ้ง") แต่หลังจากได้รับการบริจาคเพิ่มมากขึ้น ทางวัดขึ้นสามารถผ่านวิกฤตนี้ไปได้ อีกครั้งใน พ.ศ. 2549 เนื่องจากสภาพเศรษฐกิจที่ถดถอย และวิกฤตราคาน้ำมันเป็นเหตุให้ยอดเงินบริจาคลดลง อีกทั้งค่าใช้จ่ายสูงขึ้นเนื่องจากราคาที่น้ำมันที่ปรับตัวสูงขึ้นอย่างรวดเร็ว ทำให้วัดมีเงินไม่พอเพียงกับค่าใช้จ่าย แต่ด้วยการประชาสัมพันธ์ข่าวทั้งในประเทศ และต่างประเทศ ทำให้ทางวัดได้รับการบริจาคจนสามารถพ้นวิกฤตทางการเงินไปได้อีกครั้งหนึ่ง
## คดีความ

เมื่อวันที่ 26 สิงหาคม พ.ศ. 2568 เจ้าหน้าที่ตำรวจกองบังคับการปราบปราม ได้ร่วมกันจับกุมตัวพระราชวิสุทธิประชานาถ (อลงกต ติกฺขปญฺโญ) เจ้าอาวาสวัดพระบาทน้ำพุในขณะนั้น ตามหมายจับของศาลคดีทุจริตและประพฤติมิชอบ ซึ่งระบุว่าพระอลงกตยักยอกเงินบริจาคของวัด อีกทั้งเบียดบังทรัพย์สินเพื่อประโยชน์ส่วนตน และเข้าข่ายความผิดฐานเป็นเจ้าพนักงานปฏิบัติหรือละเว้นการปฏิบัติหน้าที่โดยมิชอบ รวมถึงมีพฤติการณ์ฟอกเงิน และสมคบกับบุคคลอื่นตั้งแต่ 2 คนขึ้นไปเพื่อกระทำความผิดฐานฟอกเงิน ในวันเดียวกันตำรวจได้จับกุมตัวเสกสันน์ ทรัพย์สืบสกุล (หมอบี) ทูตสื่อวิญญาณ ในข้อหาสนับสนุนพระอลงกตกระทำความผิดดังกล่าว ต่อมาพระอลงกตได้ลาสิกขาและเปลี่ยนไปสวมชุดขาวเพื่อเข้าสู่กระบวนการตามกฎหมาย หลังจากนั้นศาลอาญาคดีทุจริตและประพฤติมิชอบกลางอนุญาตให้ฝากขังอดีตพระอลงกตกับเสกสันน์ที่เรือนจำพิเศษกรุงเทพมหานครในผลัดแรกเป็นเวลา 12 วัน

## อ้างอิง

* รอยพระพุทธบาทแห่งความหวังที่วัดพระบาทน้ำพุ, ผู้จัดการออนไลน์ 

## แหล่งข้อมูลอื่น
* เว็บไซต์ทางการของวัด 

พระบาทน้ำพุ
พระบาทน้ำพุ
หมวดหมู่:เอดส์